b'\n_START_ARTICLE_\nBenediktas Vilmantas Rupeika\n_START_SECTION_\nBiografija\n_START_PARAGRAPH_\nBaig\xc4\x97 Tel\xc5\xa1i\xc5\xb3 \xc5\xbdemait\xc4\x97s vidurin\xc4\x99 mokykl\xc4\x85, Vilniaus universiteto Istorijos ir filologijos fakultete \xe2\x80\x93 \xc5\xbeurnalistikos specialyb\xc4\x99._NEWLINE_\xc5\xbdurnalistin\xc4\x99 veikl\xc4\x85 prad\xc4\x97jo Prien\xc5\xb3 rajono laikra\xc5\xa1\xc4\x8dio \xe2\x80\x9eNaujas gyvenimas\xe2\x80\x9c ir Alytaus rajono laikra\xc5\xa1\xc4\x8dio \xe2\x80\x9eKomunistinis rytojus\xe2\x80\x9c redakcijose. 1969\xe2\x80\x931990 m. Lietuvos TSR Valstybinio televizijos ir radijo komiteto korespondentas, radijo informacini\xc5\xb3 laid\xc5\xb3 redaktorius, 1978\xe2\x80\x931988 m. Radijo Vyriausiosios informacijos redakcijos Informacijos skyriaus ved\xc4\x97jas, nuo 1988 m. pirmasis prad\xc4\x97jo vesti tiesiogines autorines radijo laidas, taip pat dirbo politikos komentatoriumi._NEWLINE_1989 m. i\xc5\xa1rinktas savaitra\xc5\xa1\xc4\x8dio \xe2\x80\x9eGimtasis kra\xc5\xa1tas\xe2\x80\x9c iniciatyva organizuotos apklausos populiariausiu Atgimimo laikotarpio Lietuvos \xc5\xbeurnalistu._NEWLINE_1990\xe2\x80\x931992 m. Respublikos Auk\xc5\xa1\xc4\x8diausiosios Tarybos-Atkuriamojo Seimo deputatas. 1992\xe2\x80\x931996 m. Seimo narys, Lietuvos Demokratin\xc4\x97s Darbo partijos frakcijos Seime narys, Seimo Mandat\xc5\xb3 ir etikos komisijos pirmininko pavaduotojas. V\xc4\x97liau parlamentiniuose rinkimuose atsisak\xc4\x97 dalyvauti. 1997\xe2\x80\x932018 m. Lietuvos nacionalinio radijo ir televizijos \xc5\xbeurnalistas, Lietuvos radijo laidos \xe2\x80\x9eKaip \xc5\xbemon\xc4\x97s gyvena\xe2\x80\x9c autorius ir ved\xc4\x97jas._NEWLINE_Yra publikav\xc4\x99s straipsni\xc5\xb3, para\xc5\xa1\xc4\x99s knyg\xc5\xb3.\n_START_SECTION_\n\xc4\xaevertinimas\n_START_PARAGRAPH_\n2012 m. u\xc5\xbe radijo laid\xc5\xb3 cikl\xc4\x85 \xe2\x80\x9eKaip \xc5\xbemon\xc4\x97s gyvena\xe2\x80\x9c \xc4\xafteikta pirmoji Petro Babicko premija, kuri\xc4\x85 drauge su Lietuvos \xc5\xbeurnalist\xc5\xb3 s\xc4\x85jungos apskrities skyriumi \xc4\xafsteig\xc4\x97 Kauno rajono savivaldyb\xc4\x97.'